กลุ่มแบงก์ฉุด SET ปิดเช้าวูบ 15 จุด หลังธปท.สั่งงดปันผล-ซื้อหุ้นคืน บ่ายเสี่ยงรูดต่อ
กลุ่มแบงก์ฉุด SET ปิดเช้าวูบ 15 จุด หลังธปท.สั่งงดปันผล-ซื้อหุ้นคืน บ่ายเสี่ยงรูดต่อ โดยดัชนีช่วงเช้าปิดที่ระดับ 1,356.22 จุด ลดลง 14.60 จุด หรือ 1.06% มูลค่าการซื้อขาย 3.56 หมื่นล้านบาท
22 มิ.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,356.22 จุด ลดลง 14.60 จุด หรือ 1.06% มูลค่าการซื้อขาย 3.56 หมื่นล้านบาท 
10 หุ้นกดดัชนีเช้านี้

ด้านนักวิเคราะห์ ระบุว่าตลาดหุ้นไทยเช้านี้ได้รับแรงกดดันจากหุ้นในกลุ่มแบงก์จากมาตรการที่ธนาคารแห่งประเทศไทย (ธปท.) ออกมา อย่างเรื่องธปท.สั่งให้ธนาคารพาณิชย์งดจ่ายเงินปันผลระหว่างกาลปี 63 และงดซื้อหุ้นคืน ส่งผลให้กลุ่มแบงก์กดดันดัชนีฯราว 5-6 จุด ขณะที่หุ้นในกลุ่มอื่นยัง Perform ได้ดี
ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบสลับกัน ส่วนใหญ่ยังรักษาในแดนบวกได้ในกรอบแคบเฉลี่ยราว +0.2% หลังจากที่สถานการณ์การแพร่ระบาดไวรัสโควิด-19 ทั่วโลกเริ่มที่จะดีขึ้น ทำให้ตลาดหุ้นไม่ได้รับแรงกดดันจากการแพร่ระบาดไวรัสโควิด
อย่างไรก็ดีให้รอติดตามผลการประชุมคณะกรรมการนโยบายการเงิน (กนง.) ในวันที่ 24 มิ.ย.นี้ ซึ่งตลาดคาดว่าจะปรับลดอัตราดอกเบี้ยนโยบาย ซึ่งหากปรับลดอัตราดอกเบี้ยได้ก็จะช่วยลดต้นทุนให้กับกลุ่มแบงก์ และหุ้นในกลุ่มแบงก์อาจฟื้นตัวขึ้นได้บ้าง เนื่องจากแบงก์มีเงินฝากเพิ่มขึ้นมาก 7-8% นับจากต้นปี และหากกลุ่มแบงก์ฟื้นก็จะช่วยหนุนตลาดฯด้วย
สำหรับแนวโน้มการลงทุนในช่วงบ่ายนี้ นายณัฐพล กล่าวว่า ตลาดฯคงจะแกว่งแคบในลักษณะทรงตัวในช่วงรอผลประชุมกนง. และคาดว่านักลงทุนต่างชาติอาจขายออกมาบ้าง
พร้อมให้แนวรับ 1,355-1,360 จุด ส่วนแนวต้าน 1,370 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย  3,871.32 ล้านบาท  ปิดที่   90.50 บาท ลดลง   5.25 บาท
BBL     มูลค่าการซื้อขาย  2,355.66 ล้านบาท  ปิดที่  107.50 บาท ลดลง   8.00 บาท
SCB     มูลค่าการซื้อขาย  1,864.12 ล้านบาท  ปิดที่   72.75 บาท ลดลง   4.50 บาท
PTTEP   มูลค่าการซื้อขาย  1,445.24 ล้านบาท  ปิดที่   96.25 บาท เพิ่มขึ้น  0.75 บาท
BAM     มูลค่าการซื้อขาย  1,145.22 ล้านบาท  ปิดที่   24.80 บาท ลดลง   0.70 บาท